Musikante tydens skiet van musiekvideo aangeval | Maroela Media
Musikante tydens skiet van musiekvideo aangeval
Die sanger Riaan Smit, veral bekend as lid van die rock-groep Crimson House, is Vrydag na 'n hospitaal geneem nadat hy en die musikant Luca Hart tydens 'n opname vir 'n musiekvideo net buite Windhoek deur 'n groep mans aangeval en beroof is.
Smit, wat tans in die Kaap bly, het ernstige beserings opgedoen nadat hy met 'n baksteen in die gesig geslaan is en met 'n mes in die arm gesteek is.
Marinette Potgieter, 'n agent vir Crimson House, het Saterdag die voorval aan Maroela Media bevestig.
Potgieter sê 'n groep van vyf of ses mans met balaklawas, wat met messe gewapen was, het die twee musikante en drie bemanningslede glo onverwags betrap.
Die groep is van meer as 20 items toerusting, wat gebruik is om die musiekvideo te skiet, beroof. Onder dié items tel onder meer kameras, selfone en mikrofone. Die verdagtes het nie Smit se kitaar gesteel nie.
"Luca se mandolyn, wat vir haar van baie sentimentele waarde is, is ook in die voorval gesteel," sê Potgieter.
Smit is na die hospitaal geneem waar 'n mediese dokter aanvanklik nié kon sien dat hy 'n fraktuur aan sy bo-kaak opgedoen het nie.
"Hy was Saterdag na 'n tandheelkundige chirurg wat ons in kennis gestel het dat hy 'n fraktuur aan sy bo-kaak het. Die chirurg, dr. Chris de Chevonnes Vrugt [die pa van Crimson House se tromspeler], het gesê Smit sal 'n operasie moet ondergaan om plate in te sit. Hy het ook bloedvate in sy oë gebars," sê sy.
Potgieter moes intussen noodgedwonge twee van Smit se konserte in Namibië kanselleer. Hy het Sondag teruggekeer na Suid-Afrika om Maandag 'n chirurg in die Wes-Kaap te sien.
Tragiese voorval maar die polisie sal hulle vang en swaar straf want nie soos in SA is die polisie in beheer in Namibië en nie die kriminele.